## Odluka Ustavnog suda Republike Hrvatske broj U-IIIA-2998/2002. od 15. rujna 2004.

### NN 136/2004 (30.9.2004.), Odluka Ustavnog suda Republike Hrvatske broj U-IIIA-2998/2002. od 15. rujna 2004.

# USTAVNI SUD REPUBLIKE HRVATSKE

2413

Ustavni
sud Republike Hrvatske, u Prvom vijeću za odluči­vanje o ustavnim tužbama, u
sastavu sudac Željko Potočnjak, predsjednik Vijeća te suci Ivan Matija, Ivan
Mrkonjić, Smiljko Sokol, Nevenka Šernhorst i Milan Vuković, članovi Vijeća, u
postupku pokrenutom ustavnom tužbom J. K. iz B. M., kojeg zastupa punomoćnica
B. K.-Z., odvjetnica iz Z., na sjednici održanoj 15. rujna 2004. godine,
jednoglasno je donio

## ODLUKU

I.
Ustavna tužba se odbija.

II. Ova
odluka objavit će se u »Narodnim novinama«.

Obrazloženje

1.
Ustavna tužba podnesena je protiv presude Županijskog suda u Šibeniku broj: Gž-860/2002
od 22. listopada 2002. godine i presude Općinskog suda u Šibeniku broj:
P-2459/97 od 24. siječnja 2002. godine.

Drugostupanjskom presudom od 22. listopada 2002.
godine odbijena je kao neosnovana žalba podnositelja protiv prvostupanjske
presude od 24. siječnja 2002. godine i ta je presuda potvrđena.

Prvostupanjskom presudom od 24. siječnja 2002. godine
odbijen je tužbeni zahtjev podnositelja ustavne tužbe kojim je tražio utvrđenje
ništavosti ugovora o zamjeni nekretnina sklopljen između podnositelja i tuženog
Ž. B.

2. U ustavnoj tužbi podnositelj, u bitnom, navodi da
prvostupanjski sud nije brižljivo i savjesno ocijenio dokaze, niti je stečeno
uvjerenje opravdao uvjerljivim i valjanim razlozima. Ističe da je sporni ugovor
sklopljen u ratnim uvjetima kada se on kao osoba srpske nacionalnosti smatrao
ugroženim, a te okolnosti da sudovi nisu cijenili kao posebne. Ukazuje i na
okolnost nesrazmjerne razlike u vrijednosti zamijenjenih nekretnina te da
potpisi na ugovoru nisu ovjereni.

Smatra da su mu osporavanim presudama povrijeđena
ustavna prava zajamčena člancima 14. stavkom 2. i 26. Ustava Repub­like
Hrvatske.

Predlaže
usvojiti ustavnu tužbu, ukinuti osporavane presude i predmet vratiti na ponovni
postupak.

*Ustavna tužba nije osnovana.*

3. Prema odredbama članka 62. stavka 1. Ustavnog
zakona o Ustavnom sudu Republike Hrvatske (»Narodne novine«, broj 49/02 – pročišćeni
tekst, u daljnjem tekstu: Ustavni zakon), svatko može podnijeti Ustavnom sudu
ustavnu tužbu ako smatra da mu je pojedinačnim aktom tijela državne vlasti,
tijela jedinice lokalne i područne (regionalne) samouprave ili pravne osobe s
javnim ovlastima, kojim je odlučeno o njegovim pravima i obvezama ili o sumnji
ili optužbi zbog kažnjivog djela, povrijeđeno ljudsko pravo ili temeljna
sloboda zajamčena Ustavom, odnosno Ustavom zajamčeno pravo na lokalnu i područnu
(regionalnu) samoupravu.

4. Konkretno, podnositelj u ustavnoj tužbi ističe
povredu odredbe članka 14. stavka 2. Ustava, koja jamči jednakost svih pred zakonom.
Kao razlog navodi svoju prosudbu da su sudovi nejednako tretirali osobe koje
imaju jednaka prava pred zakonom, jer su dokaze prosuđivali pristrano i
protivno zakonu.

U postupku u kojem su donesene osporavane presude,
sudovi su na temelju rezultata izvedenih dokaza nedvojbeno utvrdili da su
podnositelj i tuženik Ž. B., 4. siječnja 1992. godine u odvjet­ničkom uredu R. Đ.
u K., u pismenom obliku sklopili valjani ugovor o zamjeni predmetnih nekretnina
koji sadrži i klauzulu intabulandi, kao i da je taj ugovor izvršen, pa da se na
radi o prividnom ugovoru, već da je volja stranaka bila usmjerena upravo na
sklapanje ugovora kako su ga sklopile.

Pri tome, okolnosti vezane uz ovjeru potpisa na tom
ugovora nisu mogle utjecati na rezultat sudskog postupka u kojem je traženo
njegovo utvrđenje ništavim temeljem odredbe članka 103. stavka 1. Zakona o
obveznim odnosima »Narodne novine«, broj 53/91., 73/91., 3/94., 7/96., 91/96. i
112/99.).

Podnositelj nije naveo relevantne razloge koji bi
ukazivali da je u provedenom sudskom postupku bilo povreda koje bi mogle
dovesti do povreda njegovih ustavnih prava. Osporavane presude temelje se na
mjerodavnom postupovnom i materijalnom pravu, a o tužbenom zahtjevu podnositelja
nije odlučeno samovoljno.

Stoga Ustavni sud utvrđuje da osporavanim presudama
podnositelju nije povrijeđeno ustavno jamstvo jednakosti svih pred zakonom.

5. U ustavnoj tužbi podnositelj ističe i povredu
odredbe članka 26. Ustava, kojom je propisano da su svi državljani Repub­like
Hrvatske i stranci jednaki pred sudovima i drugim državnim i inim tijelima koja
imaju javne ovlasti. U konkretnoj pravnoj stvari ne postoje razlozi zbog kojih
bi se moglo ocjenjivati da je osporavanom presudom povrijeđeno ustavno načelo
iz članka 26. Ustava Republike Hrvatske.

6. Stoga je temeljem odredbe članka 75. Ustavnog
zakona odlučeno kao u izreci.

7. Objava ove odluke temelji se na odredbi članka 29.
stavka 1. Ustavnog zakona.

Broj: U-III-2998/2002
Zagreb, 15. rujna 2004.

USTAVNI SUD REPUBLIKE HRVATSKE

Predsjednik Vijeća  **dr. sc.** **Željko Potočnjak,** v. r.

Odluka, NN 136/2004-2413